title: Komisjoni rakendusdirektiiv (EL) 2021/971, 16. juuni 2021, millega muudetakse nõukogu direktiivi 66/401/EMÜ (söödakultuuride seemne turustamise kohta) I lisa, nõukogu direktiivi 66/402/EMÜ (teraviljaseemne turustamise kohta) I lisa, nõukogu direktiivi 2002/54/EÜ (peediseemne turustamise kohta) I lisa, nõukogu direktiivi 2002/55/EÜ (köögiviljaseemne turustamise kohta) I lisa ning nõukogu direktiivi 2002/57/EÜ (õli- ja kiudtaimede seemne turustamise kohta) I lisa seoses biokeemiliste ja molekulaarsete meetodite kasutamisega

text:
                  17.6.2021

                  ET

                  Euroopa Liidu Teataja

                  L 214/62

         KOMISJONI RAKENDUSDIREKTIIV (EL) 2021/971,
         16. juuni 2021,
         millega muudetakse nõukogu direktiivi 66/401/EMÜ (söödakultuuride seemne turustamise kohta) I lisa, nõukogu direktiivi 66/402/EMÜ (teraviljaseemne turustamise kohta) I lisa, nõukogu direktiivi 2002/54/EÜ (peediseemne turustamise kohta) I lisa, nõukogu direktiivi 2002/55/EÜ (köögiviljaseemne turustamise kohta) I lisa ning nõukogu direktiivi 2002/57/EÜ (õli- ja kiudtaimede seemne turustamise kohta) I lisa seoses biokeemiliste ja molekulaarsete meetodite kasutamisega
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 14. juuni 1966. aasta direktiivi 66/401/EMÜ söödakultuuride seemne turustamise kohta, (1) eriti selle artiklit 21a,
         võttes arvesse nõukogu 14. juuni 1966. aasta direktiivi 66/402/EMÜ teraviljaseemne turustamise kohta, (2) eriti selle artiklit 21b,
         võttes arvesse nõukogu 13. juuni 2002. aasta direktiivi 2002/54/EÜ peediseemne turustamise kohta, (3) eriti selle artiklit 27,
         võttes arvesse nõukogu 13. juuni 2002. aasta direktiivi 2002/55/EÜ köögiviljaseemne turustamise kohta, (4) eriti selle artiklit 45,
         võttes arvesse nõukogu 13. juuni 2002. aasta direktiivi 2002/57/EÜ õli- ja kiudtaimede seemne turustamise kohta, (5) eriti selle artiklit 24,
         ning arvestades järgmist:

                     (1)

                     Direktiivide 66/401/EMÜ, 66/402/EMÜ, 2002/54/EÜ, 2002/55/EÜ ja 2002/57/EÜ kohaselt võib vastavate liikide seemet liidus turustada üksnes juhul, kui see on kontrollitud ja sertifitseeritud ametlikult või ametliku järelevalve all kooskõlas supereliitseemne, eliitseemne või sertifitseeritud seemne tootmist käsitlevate sertifitseerimiseeskirjadega.

                     (2)

                     Vastavalt direktiividele 66/401/EMÜ, 66/402/EMÜ, 2002/54/EÜ, 2002/55/EÜ ja 2002/57/EÜ põhineb sertifitseerimiseks vajalik kontroll iga liikmesriigi sertifitseerimisasutuse poolt või tema järelevalve ja ametliku järelkontrolli all tehtud põllukultuuri fenotüübi visuaalsel vaatlusel. Eespool nimetatud direktiivides ei viidata siiski sõnaselgelt sellele, et sordiehtsuse kontrolliks põllul või järelkontrollis kasutataks sertifitseerimisel muid meetodeid, mis võib põhjustada ebaselgust nende rakendamisel.

                     (3)

                     Biokeemilised ja molekulaarsed meetodid võimaldavad saada teavet elusorganismide geneetilise struktuuri kohta. Biokeemiliste ja molekulaarsete meetodite kasutamine võimaldab sertifitseerimisasutustel identifitseerida taimesorti laborianalüüsi põhjal, mitte taimede fenotüübi visuaalse vaatluse põhjal nende kasvukohas.

                     (4)

                     Nende meetodite kasutus sordiaretuses ja seemnekontrollis areneb kiiresti ning nende kasutamine seemnesektoris muutub üha olulisemaks. Majanduskoostöö ja Arengu Organisatsiooni (OECD) seemnekavades (6) on sätestatud menetlused, meetmed ja meetodid, mis võimaldavad kasutada biokeemilisi ja molekulaarseid meetodeid täiendava vahendina põldtunnustamisel ja kontroll-lappide testimisel fenotüübi uurimise eesmärgil, kui on kahtlusi seemne sordiehtsuses.

                     (5)

                     Pidades silmas, et biokeemiliste ja molekulaarsete meetodite kasutamine hõlbustab seemnete ja taimede edasist analüüsimist, on asjakohane muuta direktiive 66/401/EMÜ, 66/402/EMÜ, 2002/54/EÜ, 2002/55/EÜ ja 2002/57/EÜ, et sõnaselgelt lubada nende meetodite kasutamist täiendava meetodina asjaomase sordi ehtsuse kontrollimisel juhul, kui pärast põldtunnustamist ja ametlikku järelkontrolli on jäänud kahtlusi. See on vajalik, et kohandada liidu õigust teaduslike ja tehniliste teadmiste arenguga ning viia liidu õigusaktid kooskõlla kohaldatavate rahvusvaheliste standarditega, mis sisalduvad OECD rahvusvaheliseks kaubanduseks ette nähtud seemnete sordisertifitseerimise kavades.

                     (6)

                     Selleks et tagada nende järjekindel ja süstemaatiline kohaldamine kooskõlas kõige uuemate teaduslike ja tehniliste tõenditega, tuleks direktiivides 66/401/EMÜ, 66/402/EMÜ, 2002/54/EÜ, 2002/55/EÜ ja 2002/57/EÜ viidata üksnes biokeemilistele ja molekulaarsetele meetoditele, mida on tunnustanud Rahvusvaheline Uute Taimesortide Kaitse Liit (UPOV), OECD ja Rahvusvaheline Seemnekontrolli Assotsiatsioon (ISTA), kuna need organisatsioonid on sellega seoses kehtestanud asjaomased ametlikult tunnustatud rahvusvahelised biokeemiliste ja molekulaarsete meetodite standardid.

                     (7)

                     Direktiivide 66/401/EMÜ, 66/402/EMÜ, 2002/54/EÜ, 2002/55/EÜ ja 2002/57/EÜ asjakohaseid lisasid tuleks seetõttu vastavalt muuta, tagamaks selgus, et kui seemne sordiehtsuse suhtes on endiselt kahtlusi, võib kasutada ka biokeemilisi ja molekulaarseid meetodeid.

                     (8)

                     Käesoleva direktiiviga ettenähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA DIREKTIIVI:

            Artikkel 1
            Direktiivide 66/401/EMÜ, 66/402/EMÜ, 2002/54/EÜ, 2002/55/EÜ ja 2002/57/EÜ muutmine
            Direktiive 66/401/EMÜ, 66/402/EMÜ, 2002/54/EÜ, 2002/55/EÜ ja 2002/57/EÜ muudetakse järgmiselt:

                        1)

                        direktiivi 66/401/EMÜ I lisa muudetakse vastavalt käesoleva direktiivi lisa A osale;

                        2)

                        direktiivi 66/402/EMÜ I lisa muudetakse vastavalt käesoleva direktiivi lisa B osale;

                        3)

                        direktiivi 2002/54/EÜ I lisa muudetakse vastavalt käesoleva direktiivi lisa C osale;

                        4)

                        direktiivi 2002/55/EÜ I lisa muudetakse vastavalt käesoleva direktiivi lisa D osale;

                        5)

                        direktiivi 2002/57/EÜ I lisa muudetakse vastavalt käesoleva direktiivi lisa E osale.

            Artikkel 2
            Ülevõtmine

               1.   Liikmesriigid võtavad vastu ja avaldavad käesoleva direktiivi järgimiseks vajalikud õigus- ja haldusnormid hiljemalt 31. augustiks 2022. Nad edastavad kõnealuste normide teksti viivitamata komisjonile.
               Liikmesriigid kohaldavad neid norme alates 1. septembrist 2022.
               Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

               2.   Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigus- ja haldusnormide teksti.

            Artikkel 3
            Jõustumine
            Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

            Artikkel 4
            Adressaadid
            Käesolev direktiiv on adresseeritud liikmesriikidele.

            Brüssel, 16. juuni 2021

                  Komisjoni nimel

                  president

               Ursula VON DER LEYEN

            (1)  EÜT 125, 11.7.1966, lk 2298.

            (2)  EÜT 125, 11.7.1966, lk 2309.

            (3)  EÜT L 193, 20.7.2002, lk 12.

            (4)  EÜT L 193, 20.7.2002, lk 33.

            (5)  EÜT L 193, 20.7.2002, lk 74.

            (6)  OECD rahvusvaheliseks kaubanduseks ette nähtud seemnete sordisertifitseerimise kavad; Rules and Regulation 2021, Common Rules and Regulation 7.4.5, lk 3, https://www.oecd.org/agriculture/seeds/documents/oecd-seed-schemes-rules-and-regulations.pdf, ning OECD rahvusvaheliseks kaubanduseks ette nähtud seemnete sordisertifitseerimise kavad; „Guidelines for control plot tests and field inspection for seed crops“, juuli 2019, III osa, lk 31, https://www.oecd.org/agriculture/seeds/documents/guidelines-control-plot-and-field-inspection.pdf

            LISA
            Direktiivide 66/401/EMÜ, 66/402/EMÜ, 2002/54/EÜ, 2002/55/EÜ ja 2002/57/EÜ muutmine, millele on osutatud artiklis 1
            A OSA

               Direktiivi 66/401/EMÜ I lisa muutmine

            Direktiivi 66/401/EMÜ I lisasse lisatakse punkt 7:

                        „7.

                        Kui pärast punktide 4 ja 6 rakendamist on endiselt kahtlusi seemne sordiehtsuses, võib sertifitseerimisasutus kasutada selle sordiehtsuse kontrollimiseks rahvusvaheliselt tunnustatud ja korratavat biokeemilist või molekulaarset meetodit kooskõlas kohaldatavate rahvusvaheliste standarditega.“

                  B OSA

               Direktiivi 66/402/EMÜ I lisa muutmine

            Direktiivi 66/402/EMÜ I lisasse lisatakse punkt 8:

                        „8.

                        Kui pärast punktide 3 ja 7 rakendamist on endiselt kahtlusi seemne sordiehtsuses, võib sertifitseerimisasutus kasutada selle sordiehtsuse kontrollimiseks rahvusvaheliselt tunnustatud ja korratavat biokeemilist või molekulaarset meetodit kooskõlas kohaldatavate rahvusvaheliste standarditega.“

                  C OSA

               Direktiivi 2002/54/EÜ I lisa muutmine

            Direktiivi 2002/54/EÜ I lisa A osas „Põllukultuur“ lisatakse punktide 5 ja 6 vahele punkt 5a:

                        „5a.

                        Kui pärast punktide 2–5 rakendamist on endiselt kahtlusi seemne sordiehtsuses, võib sertifitseerimisasutus kasutada selle sordiehtsuse kontrollimiseks rahvusvaheliselt tunnustatud ja korratavat biokeemilist või molekulaarset meetodit kooskõlas kohaldatavate rahvusvaheliste standarditega.“

                  D OSA

               Direktiivi 2002/55/EÜ I lisa muutmine

            Direktiivi 2002/55/EÜ I lisasse lisatakse punktide 3 ja 4 vahele punkt 3a:

                        „3a.

                        Kui pärast punktide 1, 2 ja 3 rakendamist on endiselt kahtlusi seemne sordiehtsuses, võib sertifitseerimisasutus kasutada selle sordiehtsuse kontrollimiseks rahvusvaheliselt tunnustatud ja korratavat biokeemilist või molekulaarset meetodit kooskõlas kohaldatavate rahvusvaheliste standarditega.“

                  E OSA

               Direktiivi 2002/57/EÜ I lisa muutmine

            Direktiivi 2002/57/EÜ I lisasse lisatakse punktide 3 ja 4 vahele punkt 3a:

                        „3a.

                        Kui pärast punktide 1 ja 3 rakendamist on endiselt kahtlusi seemne sordiehtsuses, võib sertifitseerimisasutus kasutada selle sordiehtsuse kontrollimiseks rahvusvaheliselt tunnustatud ja korratavat biokeemilist või molekulaarset meetodit kooskõlas kohaldatavate rahvusvaheliste standarditega.“


title: Euroopa Parlamendi ja nõukogu direktiiv (EL) 2022/211, 16. veebruar 2022, millega muudetakse nõukogu raamotsust 2002/465/JSK, et viia see vastavusse isikuandmete kaitset käsitlevate liidu õigusnormidega

text:
                  18.2.2022

                  ET

                  Euroopa Liidu Teataja

                  L 37/1

         EUROOPA PARLAMENDI JA NÕUKOGU DIREKTIIV (EL) 2022/211,
         16. veebruar 2022,
         millega muudetakse nõukogu raamotsust 2002/465/JSK, et viia see vastavusse isikuandmete kaitset käsitlevate liidu õigusnormidega
         EUROOPA PARLAMENT JA EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 16 lõiget 2,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         toimides seadusandliku tavamenetluse kohaselt (1)

         ning arvestades järgmist:

                     (1)

                     Vastavalt Euroopa Parlamendi ja nõukogu direktiivi (EL) 2016/680 (2) artikli 62 lõikele 6 peab komisjon vaatama läbi liidu vastu võetud õigusaktid, välja arvatud nimetatud direktiiv, millega reguleeritakse pädevate asutuste poolt isikuandmete töötlemist nimetatud direktiivi artikli 1 lõikes 1 sätestatud eesmärkidel. Selle läbivaatamise eesmärk on hinnata vajadust viia need õigusaktid vastavusse kõnealuse direktiiviga ning asjakohasel juhul teha vajalikud ettepanekud nende muutmiseks, et tagada järjepidev lähenemine isikuandmete kaitsele nimetatud direktiivi kohaldamisalas. Selle läbivaatamise tulemusena on kindlaks tehtud, et nõukogu raamotsus 2002/465/JSK (3) kuulub nende õigusaktide hulka, mida tuleb muuta.

                     (2)

                     Raamotsuse 2002/465/JSK kohane isikuandmete töötlemine hõlmab asjakohase teabe töötlemist, vahetamist ja hilisemat kasutamist Euroopa Liidu toimimise lepingu (ELi toimimise leping) artiklis 82 sätestatud eesmärkidel. Järjepidevuse ja isikuandmete tulemusliku kaitse huvides peaks raamotsuse 2002/465/JSK kohane isikuandmete töötlemine olema kooskõlas direktiiviga (EL) 2016/680. Ühise uurimisrühma poolt seaduslikult saadud teabes sisalduvaid isikuandmeid peaks olema võimalik töödelda muul eesmärgil kui see, milleks uurimisrühm loodi, näiteks järgnevateks kriminaalmenetlusteks või seotud haldus- või tsiviilmenetlusteks või parlamentaarseks kontrolliks, üksnes kooskõlas direktiivis (EL) 2016/680 sätestatud tingimustega. Selline isikuandmete töötlemine peaks olema võimalik üksnes kooskõlas direktiivis (EL) 2016/680 sätestatud tingimustega, sealhulgas tingimusega, et see isikuandmete töötlemine on kooskõlas liidu või liikmesriigi õigusega ning on vajalik ja proportsionaalne selle eesmärgiga.

                     (3)

                     Euroopa Liidu lepingule (ELi leping) ja ELi toimimise lepingule lisatud protokolli nr 21 (Ühendkuningriigi ja Iirimaa seisukoha kohta vabadusel, turvalisusel ja õigusel rajaneva ala suhtes) artikli 6a kohaselt on Iirimaa seotud raamotsusega 2002/465/JSK ning osaleb seetõttu käesoleva direktiivi vastuvõtmisel.

                     (4)

                     ELi lepingule ja ELi toimimise lepingule lisatud protokolli nr 22 (Taani seisukoha kohta) artiklite 1, 2 ja 2a kohaselt ei osale Taani käesoleva direktiivi vastuvõtmisel ning see ei ole tema suhtes siduv ega kohaldatav.

                     (5)

                     Euroopa Andmekaitseinspektoriga konsulteeriti kooskõlas Euroopa Parlamendi ja nõukogu määruse (EL) 2018/1725 (4) artikli 42 lõikega 1 ning ta esitas arvamuse 10. märtsil 2021.

                     (6)

                     Seega tuleks raamotsust 2002/465/JSK vastavalt muuta,

               ON VASTU VÕTNUD KÄESOLEVA DIREKTIIVI:

            Artikkel 1
            Raamotsuse 2002/465/JSK muutmine
            Raamotsuse 2002/465/JSK artikli 1 lõikesse 10 lisatakse järgmine lõik:

               „Kui esimese lõigu punktides b, c ja d osutatud eesmärkidel kasutatav teave sisaldab isikuandmeid, töödeldakse seda üksnes kooskõlas Euroopa Parlamendi ja nõukogu direktiiviga (EL) 2016/680 (*), ja eelkõige selle artikli 4 lõikega 2 ja artikli 9 lõigetega 1 ja 3.

            Artikkel 2
            Ülevõtmine

               1.   Liikmesriigid jõustavad käesoleva direktiivi järgimiseks vajalikud õigus- ja haldusnormid 11. märtsiks 2023. Liikmesriigid teatavad nendest viivitamata komisjonile.
               Kui liikmesriigid need normid vastu võtavad, lisavad nad nende ametlikul avaldamisel nendesse või nende juurde viite käesolevale direktiivile. Sellise viitamise viisi näevad ette liikmesriigid.

               2.   Liikmesriigid edastavad komisjonile käesoleva direktiiviga reguleeritavas valdkonnas nende poolt vastu võetud õigusnormide teksti.

            Artikkel 3
            Jõustumine
            Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

            Artikkel 4
            Adressaadid
            Käesolev direktiiv on adresseeritud liikmesriikidele kooskõlas aluslepingutega.

            Strasbourg, 16. veebruar 2022

                  Euroopa Parlamendi nimel

                  president

               R. METSOLA

                  Nõukogu nimel

                  eesistuja

               C. BEAUNE

            (1)  Euroopa Parlamendi 14. detsembri 2021. aasta seisukoht (Euroopa Liidu Teatajas seni avaldamata) ja nõukogu 25. jaanuari 2022. aasta otsus.

            (2)  Euroopa Parlamendi ja nõukogu 27. aprilli 2016. aasta direktiiv (EL) 2016/680, mis käsitleb füüsiliste isikute kaitset seoses pädevates asutustes isikuandmete töötlemisega süütegude tõkestamise, uurimise, avastamise ja nende eest vastutusele võtmise või kriminaalkaristuste täitmisele pööramise eesmärgil ning selliste andmete vaba liikumist ning millega tunnistatakse kehtetuks nõukogu raamotsus 2008/977/JSK (ELT L 119, 4.5.2016, lk 89).

            (3)  Nõukogu 13. juuni 2002. aasta raamotsus 2002/465/JSK ühiste uurimisrühmade kohta (EÜT L 162, 20.6.2002, lk 1).

            (4)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).


title: Nõukogu direktiiv (EL) 2020/2020, 7. detsember 2020, millega muudetakse COVID-19 pandeemiale reageerimiseks direktiivi 2006/112/EÜ seoses COVID-19 vaktsiinide ja in vitro diagnostika meditsiiniseadmete suhtes kohaldatavate ajutiste käibemaksumeetmetega

text:
                  11.12.2020

                  ET

                  Euroopa Liidu Teataja

                  L 419/1

         KOMISJONI DIREKTIIV (EL) 2020/2020
         7. detsember 2020,
         millega muudetakse COVID-19 pandeemiale reageerimiseks direktiivi 2006/112/EÜ seoses COVID-19 vaktsiinide ja in vitro diagnostika meditsiiniseadmete suhtes kohaldatavate ajutiste käibemaksumeetmetega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 113,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         võttes arvesse Euroopa Parlamendi arvamust (1),
         võttes arvesse Euroopa Majandus- ja Sotsiaalkomitee arvamust (2),
         toimides seadusandliku erimenetluse kohaselt
         ning arvestades järgmist:

                     (1)

                     30. jaanuaril 2020 kuulutas Maailma Terviseorganisatsioon (WHO) COVID-19 puhangu „rahvusvahelise tähtsusega rahvatervisealaseks hädaolukorraks“ ja 11. märtsil 2020 kirjeldas seda pandeemiana.

                     (2)

                     Liit on ühendanud WHO ja üleilmsete osalejate rühmaga enneolematus üleilmses solidaarsuses jõud, et pandeemia vastu võidelda. Selle jõupingutuse eesmärk on toetada COVID-19 kontrolli all hoidmiseks ja selle vastu võitlemiseks vajalike in vitro diagnostika meditsiiniseadmete (testikomplektid), ravivahendite ja vaktsiinide väljatöötamist ja õiglast jaotamist.

                     (3)

                     Arvestades COVID-19 juhtumite arvu murettekitavat suurenemist liikmesriikides, on komisjon oma 17. juuni 2020 teatises esitanud ELi strateegia COVID-19 vaktsiinide kohta. Selle strateegia eesmärk on kiirendada viiruse vastaste vaktsiinide väljatöötamist, tootmist ja kasutuselevõttu, et aidata kaitsta inimesi liidus. Kuigi tõhus ja ohutu vaktsiin COVID-19 vastu on pandeemia kõige tõenäolisem püsiv lahendus, on testimine pandeemia ohjeldamiseks hädavajalik.

                     (4)

                     Käibemaksu valdkonnas on komisjon võtnud erakorralisi meetmeid, et aidata pandeemia ohvreid. Komisjon võttis 3. aprillil 2020 vastu otsuse (EL) 2020/491, (3) millega võimaldatakse liikmesriikidel ajutiselt vabastada käibemaksust ja imporditollimaksudest COVID-19 puhangu tagajärgedega võitlemiseks vajalikud elutähtsad kaubad, sealhulgas COVID-19 in vitro diagnostika meditsiiniseadmed. Kõnealune otsus hõlmab siiski ainult importi, mitte ühendusesiseseid ega omamaiseid tarneid.

                     (5)

                     Nõukogu direktiiv 2006/112/EÜ (4) sisaldab vahendeid, mis võimaldavad liikmesriikidel osaliselt leevendada COVID-19 vastase vaktsineerimise ja testimise kulusid, eelkõige kasutades haiglaravi ja meditsiinilise abi puhul kohaldatavat mahaarvamisõiguseta käibemaksuvabastust ning vaktsiinide puhul kohaldatavat vähendatud käibemaksumäära. Kõnealune direktiiv ei luba liikmesriikidel siiski kohaldada vähendatud käibemaksumäära COVID-19 in vitro diagnostika meditsiiniseadmete tarnete suhtes ega selliste seadmetega tihedalt seotud teenuste osutamise suhtes. Samuti ei lubata sellega liikmesriikidel kohaldada maksuvabastust koos eelmises etapis tasutud käibemaksu mahaarvamisega COVID-19 vaktsiinide ja in vitro diagnostika meditsiiniseadmete tarnete või selliste vaktsiinide ja seadmetega tihedalt seotud teenuste osutamise suhtes.

                     (6)

                     2018. aastal esitas komisjon ettepaneku, millega soovitakse muuta direktiivi 2006/112/EÜ käibemaksumäärade kohta („2018. aasta ettepanek“). Juhul kui nõukogu selle vastu võtab võimaldaks see liikmesriikidel muu hulgas teatavatel tingimustel kohaldada vähendatud maksumäära COVID-19 in vitro diagnostika meditsiiniseadmete tarnete suhtes ja selliste seadmetega tihedalt seotud teenuste osutamise suhtes. Lisaks võimaldab 2018. aasta ettepanek liikmesriikidel teatavatel tingimustel kohaldada käibemaksuvabastust koos eelmises etapis tasutud käibemaksu mahaarvamisega COVID-19 vaktsiinide ja in vitro diagnostika meditsiiniseadmete tarnete suhtes ning selliste vaktsiinide ja seadmetega tihedalt seotud teenuste osutamise suhtes. 2018. aasta ettepanek võimaldab liikmesriikidel neid määrasid kohaldada, kui sellised tarned toovad kasu ainult lõpptarbijale ja teenivad üldist huvi pakkuvat eesmärki.

                     (7)

                     Kuna aga 2018. aasta ettepaneku vastuvõtmine on nõukogus endiselt pooleli, on vaja võtta viivitamata meetmeid, et kohandada direktiivi 2006/112/EÜ COVID-19 pandeemiast tingitud erandlike asjaoludega. Nende meetmete eesmärk on tagada, et COVID-19 vaktsiinide ja in vitro diagnostika meditsiiniseadmete ning selliste vaktsiinide ja seadmetega tihedalt seotud teenuste tarned muutuksid liidus taskukohasemaks nii kiiresti kui võimalik.

                     (8)

                     Selleks peaks olema liikmesriikidel lubatud kohaldada vähendatud käibemaksumäära COVID-19 in vitro diagnostika meditsiiniseadmete tarnete suhtes ja selliste seadmetega tihedalt seotud teenuste suhtes või käibemaksuvabastust koos eelmises etapis tasutud käibemaksu mahaarvamisega COVID-19 vaktsiinide ja in vitro diagnostika meditsiiniseadmete tarnete suhtes, mille komisjon või liikmesriigid on sellisena heaks kiitnud, ning selliste vaktsiinide ja seadmetega tihedalt seotud teenuste osutamise suhtes.

                     (9)

                     Võimalus kohaldada vähendatud käibemaksumäära COVID-19 in vitro diagnostika meditsiiniseadmete suhtes ja selliste seadmetega tihedalt seotud teenuste suhtes või vabastada COVID 19 vaktsiinide ja in vitro diagnostika meditsiiniseadmete tarned ning selliste vaktsiinide ja seadmetega tihedalt seotud teenuste osutamine käibemaksust peaks olema ajaliselt piiratud. Selline võimalus peaks olema lubatud üksnes COVID-19 pandeemiast põhjustatud erandlike asjaolude ajal. Kõnealuste erandlike asjaolude kestusega seotud ebakindluse tõttu peaks võimalus kohaldada selliste tarnete suhtes vähendatud käibemaksumäära või käibemaksuvabastust koos eelmises etapis tasutud käibemaksu mahaarvamisega kehtima kuni 31. detsembrini 2022. Enne kõnealuse ajavahemiku lõppu tuleks võimalus kohaldada vähendatud maksumäära või maksuvabastust üle vaadata ning vajaduse korral peaks olema võimalik meetmete kehtivust pikendada. Kui 2018. aasta ettepanek võetakse vastu ning see hakkab kohalduma enne nimetatud ajavahemiku lõppemist, siis need ajutised meetmed, mis on suunatud direktiivi 2006/112/EÜ COVID-19 puhangule kohandamisele, ei täida enam oma eesmärki.

                     (10)

                     Kuna käesoleva direktiivi eesmärki, nimelt tagada liidus nii kiiresti kui võimalik taskukohasem juurdepääs COVID-19 vaktsiinide ja in vitro diagnostika meditsiiniseadmete tarnetele ning selliste seadmetega tihedalt seotud teenustele, ei suuda liikmesriigid piisavalt saavutada, küll aga saab seda meetme ulatuse ja toime tõttu paremini saavutada liidu tasandil, võib liit võtta meetmeid kooskõlas Euroopa Liidu lepingu artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev direktiiv nimetatud eesmärgi saavutamiseks vajalikust kaugemale.

                     (11)

                     Direktiivi 2006/112/EÜ tuleks seepärast vastavalt muuta.

                     (12)

                     Võttes arvesse COVID-19 pandeemiat ning sellega seotud rahvatervise kriisi mõjudega tegelemise kiireloomulisust, on asjakohane teha erand kaheksa nädala pikkusest tähtajast, millele on osutatud Euroopa Liidu lepingule, Euroopa Liidu toimimise lepingule ja Euroopa Aatomienergiaühenduse asutamislepingule lisatud protokolli nr 1 (riikide parlamentide rolli kohta Euroopa Liidus) artiklis 4.

                     (13)

                     Võttes arvesse COVID-19 pandeemiaga seotud kiireloomulisust, peaks käesolev direktiiv jõustuma järgmisel päeval pärast selle avaldamist Euroopa Liidu Teatajas,

               ON VASTU VÕTNUD KÄESOLEVA DIREKTIIVI:

            Artikkel 1
            Direktiivi 2006/112/EÜ lisatakse järgmine artikkel:

                  „Artikkel 129a

                     1.   Liikmesriigid võivad võtta ühe järgmistest meetmetest:

                                 a)

                                 kohaldada vähendatud maksumäära COVID-19 in vitro diagnostika meditsiiniseadmete tarnete suhtes ja kõnealuste seadmetega tihedalt seotud teenuste osutamise suhtes;

                                 b)

                                 kohaldada käibemaksuvabastust koos eelmises etapis tasutud käibemaksu mahaarvamisega COVID-19 in vitro diagnostika meditsiiniseadmete tarnete suhtes ja kõnealuste seadmetega tihedalt seotud teenuste osutamise suhtes.

                           Esimese lõiguga ettenähtud meetmeid võib kohaldada üksnes selliste COVID-19 in vitro diagnostika meditsiiniseadmete suhtes, mis vastavad Euroopa Parlamendi ja nõukogu direktiivis 98/79/EÜ (*) või Euroopa Parlamendi ja nõukogu määruses (EL) 2017/746 (**) ja muudes kohaldatavates liidu õigusaktides sätestatud nõuetele.

                     2.   Liikmesriigid võivad kohaldada käibemaksuvabastust koos eelmises etapis tasutud käibemaksu mahaarvamisega COVID-19 vaktsiinide ja kõnealuste vaktsiinidega tihedalt seotud teenuste osutamise suhtes.
                     Esimese lõiguga ettenähtud maksuvabastust võib kohaldada üksnes komisjoni või liikmesriikide loa saanud COVID-19 vaktsiinide suhtes.

                     3.   Käesolevat artiklit kohaldatakse kuni 31. detsembrini 2022.

            Artikkel 2

               1.   Kui liikmesriigid otsustavad kohaldada artiklis 1 osutatud vähendatud maksumäära või maksuvabastust ning võtavad vastu ja avaldavad käesoleva direktiivi kohaldamiseks vajalikud õigus- ja haldusnormid, lisavad nad nende ametlikul avaldamisel nendesse või nende juurde viite käesolevale direktiivile. Sellise viitamise viisi näevad ette liikmesriigid.

               2.   Liikmesriigid edastavad komisjonile käesoleva direktiiviga reguleeritavas valdkonnas nende poolt vastu võetud põhiliste õigusnormide teksti kahe kuu jooksul alates nende vastuvõtmisest.

            Artikkel 3
            Käesolev direktiiv jõustub järgmisel päeval pärast selle avaldamist Euroopa Liidu Teatajas.

            Artikkel 4
            Käesolev direktiiv on adresseeritud liikmesriikidele.

            Brüssel, 7. detsember 2020

                  Nõukogu nimel

                  eesistuja

               M. ROTH

            (1)  26. novembri 2020 arvamus (Euroopa Liidu Teatajas seni avaldamata).

            (2)  2. detsembri 2020 arvamus (Euroopa Liidu Teatajas seni avaldamata).

            (3)  Komisjoni 3. aprilli 2020. aasta otsus (EL) 2020/491 COVID-19 puhangu mõju vastu võitlemiseks vajalike kaupade imporditollimaksu- ja käibemaksuvabastuse kohta 2020. aastal (ELT L 103 I, 3.4.2020, lk 1).

            (4)  Nõukogu 28. novembri 2006. aasta direktiiv 2006/112/EÜ, mis käsitleb ühist käibemaksusüsteemi (ELT L 347, 11.12.2006, lk 1).


title: Komisjoni direktiiv (EL) 2020/2088 11. detsember 2020, millega muudetakse Euroopa Parlamendi ja nõukogu direktiivi 2009/48/EÜ II lisa seoses mänguasjades sisalduvate allergeensete lõhnaainete kohta käiva märgistusega (EMPs kohaldatav tekst)

text:
                  15.12.2020

                  ET

                  Euroopa Liidu Teataja

                  L 423/53

         KOMISJONI DIREKTIIV (EL) 2020/2088
         11. detsember 2020,
         millega muudetakse Euroopa Parlamendi ja nõukogu direktiivi 2009/48/EÜ II lisa seoses mänguasjades sisalduvate allergeensete lõhnaainete kohta käiva märgistusega
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 18. juuni 2009. aasta direktiivi 2009/48/EÜ mänguasjade ohutuse kohta, (1) eriti selle artikli 46 lõike 1 esimese lõigu punkti b,
         ning arvestades järgmist:

                     (1)

                     Direktiivis 2009/48/EÜ on sätestatud üldine kohustus loetleda mänguasjal, mänguasjale kinnitatud etiketil, mänguasja pakendil või sellega koos oleval teabelehel (kui see mänguasjale lisatakse) 11 allergeenset lõhnaainet, kui nende kontsentratsioon mänguasjades või selle koostisosades on üle 100 mg/kg. Kõnealuses allergeensed lõhnaained on loetletud kõnealuse direktiivi II lisa III osa punkti 11 esimeses lõigus olevas tabelis.

                     (2)

                     Tarbijaohutuse komitee, mis abistab komisjoni sõltumatu riskihindamisasutusena kosmeetikatoodete vallas, märgib oma 26. ja 27. juuni 2012. aasta arvamuses, (2) et lõhnaainetest põhjustatud kontaktallergia on Euroopas tavaline, oluline ja käsitlemist vajav probleem ja et lõhnaainetega puututakse kokku muid tarbijale mõeldud tooteid, näiteks mänguasju kasutades. Samuti märgib tarbijaohutuse komitee, et viimastel aastatel on saanud kombeks lisada keemilisi lõhnaaineid paljudele tarbijale mõeldud toodetele, näiteks laste mänguasjadele, ja see võib oluliselt suurendada tarbija nahakaudset kokkupuudet lõhnaainetega. Tarbijaohutuse komitee lisab, et tarbija puutub kokku lõhnaainetega, mida leidub mitmesugustes kosmeetikatoodetes, muudes tarbijale mõeldud toodetes, ravimites ja tema töökeskkonnas, ning et kõik need kokkupuuted on kontaktallergia kontekstis olulised, kuna kriitiline ei ole mitte kokkupuute allikas, vaid kumulatiivne doos pindalaühiku kohta. Mitu inimeste kontaktallergeenidena määratletud ainet on loetletud arvamuse tabelis 13–1.

                     (3)

                     Taani keskkonnakaitseameti (3) korraldatud uuringu käigus lastele mõeldud toodetes leiduvate allergeenide kohta leiti allergeenseid lõhnaaineid mänguasjadest, nimelt voolimismassidest, limadest, nukust, kaisukarust ja kummipaeltest.

                     (4)

                     Mänguasjade ohutuse eksperdirühm nõustab komisjoni mänguasjade ohutust käsitlevate seadusandlike ettepanekute ja poliitikaalgatuste ettevalmistamisel. Selle mänguasjades sisalduvate kemikaalidega tegeleva allrühma (kemikaalide allrühm) ülesanne on anda mänguasjade ohutuse eksperdirühmale nõu seoses keemiliste ainetega, mida mänguasjades võidakse kasutada.

                     (5)

                     Mänguasjade ohutuse eksperdirühm meenutas oma 13. septembri 2019. aasta kohtumisel, (4) et sõltumata sellest, kas allergeen esineb kosmeetikatoodetes või mänguasjades, on see alati allergeenne. Aine selline n-ö olemuslik omadus ei sõltu aine kasutamisest ja on seega olemas sõltumata sellest, kas allergeeni on kasutatud kosmeetikatoodetes või mänguasjades. Sellest tulenevalt leidis eksperdirühm, et kui allergeen kujutab endast ohtu kosmeetikatoodetes, võib ta kujutada endast ohtu ka mänguasjades. Seega rõhutas ta, et reguleerides allergeenseid lõhnaaineid mänguasjades, on väga oluline võtta kõiges arvesse tarbijaohutuse komitee ja sellele eelnenud komiteede arvamusi allergeensete lõhnaainete kohta kosmeetikatoodetes.

                     (6)

                     Kemikaalide allrühma 3. mai 2018. aasta koosolekul (5) leidis suurem osa selle liikmeid, et tarbijaohutuse komitee 26. ja 27. juuni 2012. aasta arvamuse tabelis 13–1 inimeste kontaktallergeenidena määratletud ained tuleks lisada selliste allergeensete lõhnaainete loetellu, mis tuleb loetleda mänguasjal, mänguasjale kinnitatud etiketil, mänguasja pakendil või mänguasjale lisatud teabelehel, mis on esitatud direktiivi 2009/48/EÜ II lisa III osa punkti 11 kolmandas lõigus.

                     (7)

                     13. septembril 2019 kinnitas mänguasjade ohutuse eksperdirühm kemikaalide allrühma järeldused.

                     (8)

                     Mänguasjade ohutuse eksperdirühm märkis oma 13. septembri 2019. aasta koosolekul, et direktiivi 2009/48/EÜ II lisa III osa punkti 11 kolmandas lõigus oleva tabeli kanne 4 (tsitronellool, CASi number 106–22-9) hõlmab ainult tsitronellooli kahe enantiomeeri segu. Kuid eksperdirühma arvates peaksid märgistusnõuded kehtima ka mõlema enantiomeeri puhul eraldi (loetletud tarbijaohutuse komitee 26. ja 27. juuni 2012. aasta arvamuse tabelis 13–1 CAS numbrite 1117-61–9 ja 7540-51–4 all).

                     (9)

                     Võttes arvesse tarbijaohutuse komitee 26. ja 27. juuni 2012. aasta arvamust ja mänguasjade ohutuse eksperdirühma 13. septembri 2019. aasta soovitust, peaksid märgistusnõuded kehtima tarbijaohutuse komitee 26. ja 27. juuni 2012. aasta arvamuse tabelis 13–1 i loetletud allergeensete lõhnaainete suhtes juhul, kui need esinevad mänguasjades. Lõhnaained, mille suhtes ei kehti veel direktiivis 2009/48/EÜ sätestatud keeld või märgistusnõuded, tuleks seega lisada kõnealuse direktiivi II lisa III osa punkti 11 kolmandas lõigus olevasse tabelisse.

                     (10)

                     Seepärast tuleks direktiivi 2009/48/EÜ vastavalt muuta.

                     (11)

                     Käesoleva direktiiviga ette nähtud meetmed on kooskõlas direktiivi 2009/48/EÜ artikli 47 lõike 1 alusel loodud komitee arvamusega,

               ON VASTU VÕTNUD KÄESOLEVA DIREKTIIVI:

            Artikkel 1
            Direktiivi 2009/48/EÜ II lisa muudetakse kooskõlas käesoleva direktiivi lisaga.

            Artikkel 2

               1.   Liikmesriigid võtavad vastu ja avaldavad käesoleva direktiivi järgimiseks vajalikud õigus- ja haldusnormid hiljemalt 4. juuliks 2022. Nad edastavad kõnealuste õigus- ja haldusnormide teksti viivitamata komisjonile.
               Nad kohaldavad neid norme alates 5. juulist 2022.
               Kui liikmesriigid need õigus- ja haldusnormid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

               2.   Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti.

            Artikkel 3
            Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

            Artikkel 4
            Käesolev direktiiv on adresseeritud liikmesriikidele.

            Brüssel, 11. detsember 2020

                  Komisjoni nimel

                  president

               Ursula VON DER LEYEN

            (1)  ELT L 170, 30.6.2009, lk 1.

            (2)  SCCS opinion on fragrance allergens in cosmetic products, 26 – 27 June 2012 (26.–27. juuni 2012, SCCS/1459/11).http://ec.europa.eu/health/scientific_committees/consumer_safety/docs/sccs_o_102.pdf

            (3)  Taani keskkonna- ja toiduministeerium, keskkonnakaitseamet. Survey of allergenic substances in products targeted children – toys and cosmetic products. Survey of Chemical Substances in Consumer Products No. 148, 2016.
         https://www2.mst.dk/Udgiv/publications/2016/08/978-87-93529-00-7.pdf

            (4)  Mänguasjade ohutuse eksperdirühma 13. septembri 2019. aasta koosoleku protokoll.https://ec.europa.eu/transparency/regexpert/index.cfm?do=groupDetail.groupMeeting&meetingId=17996

            (5)  Kemikaalide allrühma 3. mai 2018. aasta koosoleku protokoll.https://ec.europa.eu/transparency/regexpert/index.cfm?do=groupDetail.groupMeetingDoc&docid=19025.

            LISA
            II lisa III osa punkti 11 kolmandas lõigus olevat tabelit muudetakse järgmiselt:

                        1)

                        kanne 4 asendatakse järgmisega.

                                    Jrk nr

                                    Allergeense lõhnaaine nimetus

                                    CASi number

                                    „(4)

                                    Tsitronellool

                                    106-22-9; 1117-61-9; 7540-51-4“;

                        2)

                        lisatakse järgmised kanded:

                                    Jrk nr

                                    Allergeense lõhnaaine nimetus

                                    CASi number

                                    „(12)

                                    Atsetüültsedreen

                                    32388-55-9

                                    (13)

                                    Amüülsalitsülaat

                                    2050-08-0

                                    (14)

                                       trans-anetool

                                    4180-23-8

                                    (15)

                                    Bensaldehüüd

                                    100-52-7

                                    (16)

                                    Kamper

                                    76-22-2; 464-49-3

                                    (17)

                                    Karvoon

                                    99-49-0; 6485-40-1; 2244-16-8

                                    (18)

                                    β-karüofülleen (oks.)

                                    87-44-5

                                    (19)

                                    Roosiketoon-4 (damaskenoon)

                                    23696-85-7

                                    (20)

                                    α-damaskoon (TMCHB)

                                    43052-87-5; 23726-94-5

                                    (21)

                                       cis-β-damaskoon

                                    23726-92-3

                                    (22)

                                    δ-damaskoon

                                    57378-68-4

                                    (23)

                                    Dimetüülbensüülkarbinüülatsetaat (DMBCA)

                                    151-05-3

                                    (24)

                                    Heksadekaanlaktoon

                                    109-29-5

                                    (25)

                                    Heksametüülindanopüraan

                                    1222-05-5

                                    (26)

                                    (DL)-limoneen

                                    138-86-3

                                    (27)

                                    Linalüülatsetaat

                                    115-95-7

                                    (28)

                                    Mentool

                                    1490-04-6; 89-78-1; 2216-51-5

                                    (29)

                                    Metüülsalitsülaat

                                    119-36-8

                                    (30)

                                    3-metüül-5-(2,2,3-trimetüül-3-tsüklopenteen-1-üül)pent-4-een-2-ool

                                    67801-20-1

                                    (31)

                                    α-pineen

                                    80-56-8

                                    (32)

                                    β-pineen

                                    127-91-3

                                    (33)

                                    Propülideenftaliid

                                    17369-59-4

                                    (34)

                                    Salitsüülaldehüüd

                                    90-02-8

                                    (35)

                                    α-santalool

                                    115-71-9

                                    (36)

                                    β-santalool

                                    77-42-9

                                    (37)

                                    Sklareool

                                    515-03-7

                                    (38)

                                    α-terpinool

                                    10482-56-1; 98-55-5

                                    (39)

                                    Terpinool (isomeeride segu)

                                    8000-41-7

                                    (40)

                                    Terpinoleen

                                    586-62-9

                                    (41)

                                    Tetrametüülatsetüüloktahüdronaftaleenid

                                    54464-57-2; 54464-59-4; 68155-66-8; 68155-67-9

                                    (42)

                                    Trimetüülbenseenpropanool (majantool)

                                    103694-68-4

                                    (43)

                                    Vanilliin

                                    121-33-5

                                    (44)

                                       Cananga odorata ja ilag-ilangi õli

                                    83863-30-3; 8006-81-3

                                    (45)

                                       Cedrus atlantica koorest saadud õli

                                    92201-55-3; 8000-27-9

                                    (46)

                                       Cinnamomum cassia lehtedest saadud õli

                                    8007-80-5

                                    (47)

                                       Cinnamomum zeylanicum’i koorest saadud õli

                                    84649-98-9

                                    (48)

                                       Citrus aurantium amara õitest saadud õli

                                    8016-38-4

                                    (49)

                                       Citrus aurantium amara viljakoortest saadud õli

                                    72968-50-4

                                    (50)

                                       Citrus bergamia viljakoortest pressitud õli

                                    89957-91-5

                                    (51)

                                       Citrus limonum’i viljakoortest pressitud õli

                                    84929-31-7

                                    (52)

                                       Citrus sinensis’e (teise nimega: Aurantium dulcis) viljakoortest pressitud õli

                                    97766-30-8; 8028-48-6

                                    (53)

                                       Cymbopogon citratus/schoenanthus’e õlid

                                    89998-14-1; 8007-02-01; 89998-16-3

                                    (54)

                                       Eucalyptus spp. lehtedest saadud õli

                                    92502-70-0; 8000-48-4

                                    (55)

                                       Eugenia caryophyllus’e lehtedest/õitest saadud õli

                                    8000-34-8

                                    (56)

                                       Jasminum grandiflorum/officinale

                                    84776-64-7; 90045-94-6; 8022-96-6

                                    (57)

                                    Juniperus virginiana

                                    8000-27-9; 85085-41-2

                                    (58)

                                       Laurus nobilis’e viljadest saadud õli

                                    8007-48-5

                                    (59)

                                       Laurus nobilis’e lehtedest saadud õli

                                    8002-41-3

                                    (60)

                                       Laurus nobilis’e seemnetest saadud õli

                                    84603-73-6

                                    (61)

                                    Lavandula hybrida

                                    91722-69-9

                                    (62)

                                    Lavandula officinalis

                                    84776-65-8

                                    (63)

                                    Mentha piperita

                                    8006-90-4; 84082-70-2

                                    (64)

                                    Mentha spicata

                                    84696-51-5

                                    (65)

                                    Narcissus spp.

                                    Erinevad, sealhulgas 90064-25-8

                                    (66)

                                    Pelargonium graveolens

                                    90082-51-2; 8000-46-2

                                    (67)

                                    Pinus mugo

                                    90082-72-7

                                    (68)

                                    Pinus pumila

                                    97676-05-6

                                    (69)

                                    Pogostemon cablin

                                    8014-09-3; 84238-39-1

                                    (70)

                                    Roosiõieõli (Rosa spp.)

                                    Erinevad, sealhulgas 8007-01-0, 93334-48-6, 84696-47-9, 84604-12-6, 90106-38-0, 84604-13-7, 92347-25-6

                                    (71)

                                    Santalum album

                                    84787-70-2; 8006-87-9

                                    (72)

                                    Tärpentiniõli

                                    8006-64-2; 9005-90-7; 8052-14-0“.


title: Komisjoni direktiiv (EL) 2020/2089 11. detsember 2020, millega muudetakse Euroopa Parlamendi ja nõukogu direktiivi 2009/48/EÜ II lisa seoses allergeensete lõhnaainete keelamisega mänguasjades (EMPs kohaldatav tekst)

text:
                  15.12.2020

                  ET

                  Euroopa Liidu Teataja

                  L 423/58

         KOMISJONI DIREKTIIV (EL) 2020/2089
         11. detsember 2020,
         millega muudetakse Euroopa Parlamendi ja nõukogu direktiivi 2009/48/EÜ II lisa seoses allergeensete lõhnaainete keelamisega mänguasjades
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 18. juuni 2009. aasta direktiivi 2009/48/EÜ mänguasjade ohutuse kohta, (1) eriti selle artikli 46 lõike 1 esimese lõigu punkti b,
         ning arvestades järgmist:

                     (1)

                     Direktiivis 2009/48/EÜ on sätestatud üldine keeld kasutada mänguasjades kõnealuse direktiivi II lisa III osa punkti 11 esimeses lõigus olevas tabelis loetletud 55 allergeenset lõhnaainet, et kaitsta lapsi allergiate eest, mida sellised lõhnaained võivad põhjustada juhul, kui neid kasutatakse mänguasjades.

                     (2)

                     Tarbijaohutuse komitee, mis abistab komisjoni sõltumatu riskihindamisasutusena kosmeetikatoodete vallas, märgib oma 26. ja 27. juuni 2012. aasta arvamuses, (2) et lõhnaainetest põhjustatud kontaktallergia on Euroopas tavaline, oluline ja käsitlemist vajav probleem ja et lõhnaainetega puututakse kokku muid tarbijale mõeldud tooteid, näiteks mänguasju kasutades. Samuti märgib tarbijaohutuse komitee, et viimastel aastatel on saanud kombeks lisada keemilisi lõhnaaineid paljudele tarbijale mõeldud toodetele, näiteks laste mänguasjadele, ja see võib oluliselt suurendada tarbija nahakaudset kokkupuudet lõhnaainetega. Tarbijaohutuse komitee lisab, et tarbija puutub kokku lõhnaainetega, mida leidub mitmesugustes kosmeetikatoodetes, muudes tarbijale mõeldud toodetes, ravimites ja tema töökeskkonnas, ning et kõik need kokkupuuted on kontaktallergia kontekstis olulised, kuna kriitiline ei ole mitte kokkupuute allikas, vaid kumulatiivne doos pindalaühiku kohta.

                     (3)

                     Taani keskkonnakaitseameti (3) korraldatud uuringu käigus lastele mõeldud toodetes leiduvate allergeenide kohta leiti allergeenseid lõhnaaineid mänguasjadest, nimelt voolimismassidest, limadest, nukust, kaisukarust ja kummipaeltest.

                     (4)

                     Mänguasjade ohutuse eksperdirühm nõustab komisjoni mänguasjade ohutust käsitlevate seadusandlike ettepanekute ja poliitikaalgatuste ettevalmistamisel. Selle mänguasjades sisalduvate kemikaalidega tegeleva allrühma (kemikaalide allrühm) ülesanne on anda mänguasjade ohutuse eksperdirühmale nõu seoses keemiliste ainetega, mida mänguasjades võidakse kasutada.

                     (5)

                     Mänguasjade ohutuse eksperdirühm meenutas oma 13. septembri 2019. aasta kohtumisel, (4) et sõltumata sellest, kas allergeen esineb kosmeetikatoodetes või mänguasjades, on see alati allergeenne. Aine selline n-ö olemuslik omadus ei sõltu aine kasutamisest ja on seega olemas sõltumata sellest, kas allergeeni on kasutatud kosmeetikatoodetes või mänguasjades. Sellest tulenevalt leidis eksperdirühm, et kui allergeen kujutab endast ohtu kosmeetikatoodetes, võib ta kujutada endast ohtu ka mänguasjades. Seega rõhutas ta, et reguleerides allergeenseid lõhnaaineid mänguasjades, on väga oluline võtta kõiges arvesse tarbijaohutuse komitee ja sellele eelnenud komiteede arvamusi allergeensete lõhnaainete kohta kosmeetikatoodetes.

                     (6)

                     Direktiiv 2009/48/EÜ võimaldab komisjonil keelata allergeensed lõhnaained mänguasjades või nõuda asjakohast märgistamist. Vastupidiselt Euroopa Parlamendi ja nõukogu määrusele (EÜ) nr 1223/2009, (5) millega reguleeritakse kosmeetikatooteid, ei võimalda see komisjonil kehtestada allergeensete lõhnaainete piirnorme.

                     (7)

                     Oma 26. ja 27. juuni 2012. aasta arvamuses jõudis tarbijaohutuse komitee järeldusele, et atranooli ja kloroatranooli sisaldavad kosmeetikatooted ei ole ohutud. Seega kinnitas tarbijaohutuse komitee tarbekaupade teaduskomitee 7. detsembri 2004. aasta arvamust, (6) et tarbijale mõeldud tooted ei tohiks sisaldada atranooli ega kloroatranooli. Seega soovitas kemikaalide allrühm oma 3. mai 2018. aasta koosolekul (7) keelata atranooli ja kloroatranooli kasutamise mänguasjades, lisades need direktiivi 2009/48/EÜ II lisa III osa punkti 11 esimeses lõigus olevasse tabelisse.

                     (8)

                     Oma 1999. aasta detsembri arvamuses (8) lisas tarbijaohutuse komitee eelkäija kosmeetikatoodete ja tarbijatele mõeldud toiduks mittekasutatavate toodete teaduskomitee metüülheptiinkarbonaadi selliste keemiliste lõhnaainete hulka, millest kui kontaktallergeenidest teatatakse harvemini. Selle arvamuse põhjal lisati metüülheptiinkarbonaat selliste allergeensete lõhnaainete hulka, mis tuleb vastavalt direktiivi 2009/48/EÜ II lisa III osa punkti 11 kolmandale lõigule loetleda mänguasjal, mänguasjale kinnitatud etiketil, mänguasja pakendil või mänguasjale lisatud teabelehel. Kosmeetikatoodete ja tarbijatele mõeldud toiduks mittekasutatavate toodete teaduskomitee 25. septembri 2001. aasta arvamuses (9) esitatud soovituse kohaselt ei tohiks metüülheptiinkarbonaadi sisaldus valmis kosmeetikatoodetes olla üle 0,01 %.

                     (9)

                     Võttes arvesse eeltoodut ja eriti tarbijaohutuse komitee arvamust, mille järeldus on, et atranooli ja kloroatranooli sisaldavad kosmeetikatooted ei ole ohutud, tarbekaupade teaduskomitee arvamust, mille kohaselt tarbijale mõeldud tooted ei tohiks sisaldada atranooli ega kloroatranooli, ning kosmeetikatoodete ja tarbijatele mõeldud toiduks mittekasutatavate toodete teaduskomitee arvamust, et kosmeetikatoodetes ei tohiks olla metüülheptiinkarbonaati rohkem kui 0,01 %, soovitas mänguasjade ohutuse eksperdirühm oma 13. septembri 2019. aasta kohtumisel keelata atranooli, kloroatranooli ja metüülheptiinkarbonaadi kasutamise mänguasjades.

                     (10)

                     Arvestades tarbijaohutuse komitee, tarbekaupade teaduskomitee ja kosmeetikatoodete ja tarbijatele mõeldud toiduks mittekasutatavate toodete teaduskomitee arvamust ning mänguasjade ohutuse eksperdirühma soovitust, peaks olema keelatud kasutada mänguasjades atranooli, kloroatranooli ja metüülheptiinkarbonaati.

                     (11)

                     Seepärast tuleks direktiivi 2009/48/EÜ vastavalt muuta.

                     (12)

                     Käesoleva direktiiviga ette nähtud meetmed on kooskõlas direktiivi 2009/48/EÜ artikli 47 lõike 1 alusel loodud komitee arvamusega,

               ON VASTU VÕTNUD KÄESOLEVA DIREKTIIVI:

            Artikkel 1
            Direktiivi 2009/48/EÜ II lisa muudetakse kooskõlas käesoleva direktiivi lisaga.

            Artikkel 2

               1.   Liikmesriigid võtavad vastu ja avaldavad käesoleva direktiivi järgimiseks vajalikud õigus- ja haldusnormid hiljemalt 4. juuliks 2022. Nad edastavad kõnealuste õigus- ja haldusnormide teksti viivitamata komisjonile.
               Nad kohaldavad neid norme alates 5. juulist 2022.
               Kui liikmesriigid need õigus- ja haldusnormid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

               2.   Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti.

            Artikkel 3
            Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

            Artikkel 4
            Käesolev direktiiv on adresseeritud liikmesriikidele.

            Brüssel, 11. detsember 2020

                  Komisjoni nimel

                  president

               Ursula VON DER LEYEN

            (1)  ELT L 170, 30.6.2009, lk 1.

            (2)  SCCS opinion on fragrance allergens in cosmetic products (26.–27. juuni 2012, SCCS/1459/11), http://ec.europa.eu/health/scientific_committees/consumer_safety/docs/sccs_o_102.pdf.

            (3)  Taani keskkonna- ja toiduministeerium, keskkonnakaitseamet. Survey of allergenic substances in products targeted children – toys and cosmetic products. Survey of Chemical Substances in Consumer Products No. 148 (2016),
         https://www2.mst.dk/Udgiv/publications/2016/08/978-87-93529-00-7.pdf.

            (4)  Mänguasjade ohutuse eksperdirühma 13. septembri 2019. aasta koosoleku protokoll,
         https://ec.europa.eu/transparency/regexpert/index.cfm?do=groupDetail.groupMeeting&meetingId=17996.

            (5)  Euroopa Parlamendi ja nõukogu 30. novembri 2009. aasta määrus (EÜ) nr 1223/2009 kosmeetikatoodete kohta (ELT L 342, 22.12.2009, lk 59).

            (6)  SCCP opinion on on atranol and chloroatranol present in natural extracts (e.g. oak moss and tree moss extract) (7. detsember 2004, SCCP/00847/04),
         https://ec.europa.eu/health/ph_risk/committees/04_sccp/docs/sccp_o_006.pdf.

            (7)  Kemikaalide allrühma 3. mai 2018. aasta koosoleku protokoll,
         https://ec.europa.eu/transparency/regexpert/index.cfm?do=groupDetail.groupMeetingDoc&docid=19025.

            (8)  Opinion concerning Fragrance Allergy in Consumers – A review of the problem. Analysis of the need for appropriate consumer information and identification of consumer allergens (8. detsember 1999, SCCNFP/0017/98 Final), tabel 6b, lk 23,
         https://ec.europa.eu/health/ph_risk/committees/sccp/documents/out98_en.pdf.

            (9)  Opinion concerning An initial List of Perfumery Materials which must not form Part of Cosmetic Products except subject to the Restrictions and Conditions laid down (25. september 2001, SCCNFP/0392/00 final), lk 8,
         https://ec.europa.eu/health/ph_risk/committees/sccp/documents/out150_en.pdf.

            LISA
            II lisa III osa punkti 11 muudetakse järgmiselt.

                        1)

                        Esimeses lõigus olevasse tabelisse lisatakse järgmised kanded:

                                    Jrk nr

                                    Allergeense lõhnaaine nimetus

                                    CASi number

                                    „(56)

                                    Atranool (2,6-dihüdroksü-4-metüülbensaldehüüd)

                                    526–37-4

                                    (57)

                                    Kloroatranool (3-kloro-2,6-dihüdroksü-4-metüülbensaldehüüd)

                                    57074-21–2

                                    (58)

                                    Metüülheptiinkarbonaat

                                    111–12-6“

                        2)

                        Kolmandas lõigus olevast tabelist kustutakse kanne 10.


title: Komisjoni rakendusdirektiiv (EL) 2021/415, 8. märts 2021, millega muudetakse nõukogu direktiive 66/401/EMÜ ja 66/402/EMÜ, et kohandada teaduslike ja tehniliste teadmiste arengust lähtuvalt teatavate seemnekultuuride ja umbrohtude liikide nimetusi ja taksonoomilist kuuluvust (EMPs kohaldatav tekst)

text:
                  9.3.2021

                  ET

                  Euroopa Liidu Teataja

                  L 81/65

         KOMISJONI RAKENDUSDIREKTIIV (EL) 2021/415,
         8. märts 2021,
         millega muudetakse nõukogu direktiive 66/401/EMÜ ja 66/402/EMÜ, et kohandada teaduslike ja tehniliste teadmiste arengust lähtuvalt teatavate seemnekultuuride ja umbrohtude liikide nimetusi ja taksonoomilist kuuluvust
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 14. juuni 1966. aasta direktiivi 66/401/EMÜ söödakultuuride seemne turustamise kohta, (1) eriti selle artikli 2 lõike 1 punkti A alapunkti a ja artiklit 21a,
         võttes arvesse nõukogu 14. juuni 1966. aasta direktiivi 66/402/EMÜ teraviljaseemne turustamise kohta, (2) eriti selle artikli 2 lõike 1 punkti A ja artiklit 21a,
         ning arvestades järgmist:

                     (1)

                     Teaduslike teadmiste arengust tulenevalt on kooskõlas vetikate, seente ja taimede rahvusvahelise nomenklatuuri eeskirjadega muudetud kink-aruheina ja hariliku orasheina, samuti nisu, kõva nisu, speltanisu, sorgo ja sudaani sorgo botaanilisi nimetusi.

                     (2)

                     Kink-aruheina botaanilist nimetust on muudetud, kuna nimetus Festuca trachyphylla (Hack.) Hack. on nõuetekohaselt avaldatud varem kui nimetus Festuca trachyphylla (Hack.) Krajina. Elytrigia repens ei ole hariliku orasheina botaanilise nimetusena avaldatud nõuetekohaselt. Selle asemel loetakse kõnealuse liigi nõuetekohaseks botaaniliseks nimetuseks nimetust Elymus repens.

                     (3)

                     Seoses Triticum’i liikide taksonoomilise kuuluvusega on genoomi- ja fülogeneesipõhiste lähenemisviiside alusel kindlaks tehtud, et kõva nisu ja speltanisu, mida varem peeti eraldi liikideks, on teiste liikide alamliigid. Seepärast on kõva nisu varasemat botaanilist nimetust Triticum durum Desf. muudetud ning selle uus nimetus on Triticum turgidum L. subsp. durum (Desf.) van Slageren. Speltanisu botaanilist nimetust Triticum spelta L. on samuti muudetud ja see on nüüd Triticum aestivum L. subsp. spelta (L.) Thell. Kuna speltanisu on muutunud nisu alamliigiks, on taimerühm, mille varasem nimetus oli Triticum aestivum L., kooskõlas vetikate, seente ja taimede rahvusvahelise nomenklatuuri eeskirjadega ümber nimetatud ja selle uus nimetus on Triticum aestivum L. subsp. aestivum.

                     (4)

                     Sudaani sorgo varasem botaaniline nimetus Sorghum sudanense (Piper) Stapf ei ole avaldatud nõuetekohaselt ja selle taimerühma nõuetekohaseks botaaniliseks nimetuseks loetakse kooskõlas vetikate, seente ja taimede rahvusvahelise nomenklatuuri eeskirjadega nimetust Sorghum bicolor (L.) Moench subsp. drummondii (Steud.) de Wet ex Davidse. Kuna sudaani sorgo on taksonoomiliselt muutunud sorgo alamliigiks, on vastavalt vetikate, seente ja taimede rahvusvahelise nomenklatuuri eeskirjadele muudetud sorgo botaanilist nimetust Sorghum bicolor (L.) Moench ning see on nüüd Sorghum bicolor (L.) Moench subsp. bicolor.

                     (5)

                     Direktiive 66/401/EMÜ ja 66/402/EMÜ tuleks seega muuta, et kajastada neis kõnealuseid muudatusi.

                     (6)

                     Käesoleva direktiiviga ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA DIREKTIIVI:

            Artikkel 1
            Direktiivi 66/401/EMÜ muutmine
            Direktiivi 66/401/EMÜ muudetakse järgmiselt.

                        1)

                        Artikli 2 lõike 1 punkti A alapunktis a asendatakse kuueteistkümnes määratlus järgmisega:

                                       „Festuca trachyphylla (Hack.) Hack.

                                    kink-aruhein“

                        2)

                        II lisa muudetakse vastavalt käesoleva direktiivi lisa A osale.

            Artikkel 2
            Direktiivi 66/402/EMÜ muutmine
            Direktiivi 66/402/EMÜ muudetakse järgmiselt.

                        1)

                        Artikli 2 lõike 1 punkti A muudetakse järgmiselt:

                                    a)

                                    kaheksas määratlus asendatakse järgmisega:

                                                   „Sorghum bicolor (L.) Moench subsp. bicolor

                                                Sorgo“

                                    b)

                                    üheksas määratlus asendatakse järgmisega:

                                                   „Sorghum bicolor (L.) Moench subsp. drummondii (Steud.) de Wet ex Davidse

                                                sudaani sorgo“

                                    c)

                                    üheteistkümnes määratlus asendatakse järgmisega:

                                                   „Triticum aestivum L. subsp. aestivum

                                                nisu“

                                    d)

                                    kaheteistkümnes määratlus asendatakse järgmisega:

                                                   „Triticum turgidum L. subsp. durum (Desf.) van Slageren

                                                kõva nisu“

                                    e)

                                    kolmeteistkümnes määratlus asendatakse järgmisega:

                                                   „Triticum aestivum L. subsp. spelta (L.) Thell.

                                                speltanisu“

                                    f)

                                    viieteistkümnes määratlus asendatakse järgmisega:

                                                   „Sorghum bicolor (L.) Moench subsp. bicolor x Sorghum bicolor (L.) Moench subsp. drummondii (Steud.) de Wet ex Davidse

                                                Alamliigi Sorghum bicolor (L.) Moench subsp. bicolor ja alamliigi Sorghum bicolor (L.) Moench subsp. drummondii (Steud.) de Wet ex Davidse ristamisel saadud hübriidid“

                        2)

                        I, II ja III lisa muudetakse vastavalt käesoleva direktiivi lisa B osale.

            Artikkel 3
            Ülevõtmine

               1.   Liikmesriigid võtavad vastu ja avaldavad käesoleva direktiivi järgimiseks vajalikud õigus- ja haldusnormid hiljemalt 31. jaanuariks 2022. Liikmesriigid edastavad kõnealuste õigus- ja haldusnormide teksti viivitamata komisjonile.
               Nad kohaldavad neid norme alates 1. veebruarist 2022.
               Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

               2.   Liikmesriigid edastavad komisjonile käesoleva direktiiviga reguleeritavas valdkonnas nende vastu võetud põhiliste siseriiklike õigusnormide teksti.

            Artikkel 4
            Jõustumine
            Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

            Artikkel 5
            Adressaadid
            Käesolev direktiiv on adresseeritud liikmesriikidele.

            Brüssel, 8. märts 2021

                  Komisjoni nimel

                  president

               Ursula VON DER LEYEN

            (1)  EÜT 125, 11.7.1966, lk 2298.

            (2)  EÜT 125, 11.7.1966, lk 2309.

            LISA

               A osa – muudatused direktiivi 66/401/EMÜ II lisas

            I jao punkti 2 alapunkti A tabeli 7. veeru ja II jao punkti 2 alapunkti A tabeli 5. veeru pealkiri asendatakse järgmisega:

               „Elymus repens“

               B osa – muudatused direktiivi 66/402/EMÜ I, II ja III lisas

                        1)

                        I lisa muudetakse järgmiselt:

                                    a)

                                    punktis 2 asendatakse tabeli joonealune märkus (*) järgmisega:

                                                „(*)

                                                Aladel, kus S. halepense või S. bicolor subsp. drummondii esinemine tekitab konkreetse risttolmlemisega seotud probleemi, kohaldatakse järgmist:

                                                            a)

                                                               Sorghum bicolor subsp. bicolor’i või selle hübriidide eliitseemne tootmiseks ette nähtud põllukultuuride eralduskaugus igast sellisest saastava õietolmu allikast peab olema vähemalt 800 m;

                                                            b)

                                                               Sorghum bicolor subsp. bicolor’i või selle hübriidide sertifitseeritud seemne tootmiseks ette nähtud põllukultuuride eralduskaugus igast sellisest saastava õietolmu allikast peab olema vähemalt 400 m.“;

                                    b)

                                    punkt 5 asendatakse järgmisega:

                                                „5.

                                                Põllukultuurid Avena nuda, Avena sativa, Avena strigosa, Oryza sativa, Triticum aestivum subsp. aestivum’i, Triticum turgidum subsp. durum’i, Triticum aestivum subsp. spelta ja isetolmleva xTriticosecale hübriidide sertifitseeritud seemne tootmiseks ning põllukultuurid Hordeum vulgare hübriidide sertifitseeritud seemne tootmiseks muul kui tsütoplasmaatilise isassteriilsuse meetodil

                                                            a)

                                                            Põllukultuur peab vastama järgmistele standarditele seoses kaugusega naabruses asuvatest õietolmuallikatest, mis võivad põhjustada soovimatut võõrtolmlemist:

                                                                        —

                                                                        emastaime miinimumkaugus sama liigi mis tahes muudest sortidest, välja arvatud isastaime põllukultuurist, on 25 m;

                                                                        —

                                                                        nimetatud kaugust võib mitte arvesse võtta, kui on olemas piisav kaitse soovimatu võõrtolmlemise vastu.

                                                            b)

                                                            Põllukultuur peab olema ristamisel kasutatavate sortide omaduste poolest piisavalt ehtne ja puhas.
                                                            Kui seemne tootmisel kasutatakse keemilist ristamismõjurit, peab seeme vastama järgmistele muudele standarditele või tingimustele:

                                                                        i)

                                                                        iga ristamisel kasutatava sordi minimaalne sordipuhtus peab olema:

                                                                                —

                                                                                Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum’i, Triticum turgidum subsp. durum’i ja Triticum aestivum subsp. spelta puhul 99,7 %;

                                                                                —

                                                                                isetolmleva xTriticosecale puhul 99,0 %;

                                                                        ii)

                                                                        minimaalne hübriidsus peab olema 95 %. Hübriidsuse protsenti hinnatakse kooskõlas kaasaegsete rahvusvaheliste meetoditega, kui sellised meetodid on olemas. Kui hübriidsus tehakse kindlaks seemnekontrolli käigus enne sertifitseerimist, ei ole hübriidsuse määramine põldtunnustamise käigus nõutav.“;

                                    c)

                                    punkti 7 alapunkti B alapunkt a asendatakse järgmisega:

                                                „a)

                                                   Avena nuda, Avena sativa, Avena strigosa, Hordeum vulgare, Oryza sativa, Phalaris canariensis’e, xTriticosecale, Triticum aestivum subsp. aestivum’i, Triticum turgidum subsp. durum’i, Triticum aestivum subsp. spelta ja Secale cereale puhul: üks;“.

                        2)

                        II lisa muudetakse järgmiselt:

                                    a)

                                    punkti 1 muudetakse järgmiselt:

                                                i)

                                                alapunkt A asendatakse järgmisega:

                                                            „A.

                                                                  Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum, Triticum turgidum subsp. durum ja Triticum aestivum subsp. spelta, välja arvatud iga nimetatud taksoni hübriidid

                                                                        Kategooria

                                                                        Minimaalne sordipuhtus
                                                                        (%)

                                                                        Eliitseeme

                                                                        99,9

                                                                        Esimese põlvkonna sertifitseeritud seeme

                                                                        99,7

                                                                        Teise põlvkonna sertifitseeritud seeme

                                                                        99,0

                                                                  Minimaalset sordipuhtust kontrollitakse peamiselt I lisas esitatud tingimuste kohaselt korraldatava põldtunnustamise käigus.“;

                                                ii)

                                                alapunkt C asendatakse järgmisega:

                                                            „C.

                                                                  Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum’i, Triticum turgidum subsp. durum’i, Triticum aestivum subsp. spelta ja isetolmleva xTriticosecale hübriidid

                                                            Sertifitseeritud seemne kategooriasse kuuluva seemne minimaalne sordipuhtus peab olema 90 %.
                                                            Tsütoplasmaatilise isassteriilsuse meetodil toodetud Hordeum vulgare puhul peab sordipuhtus olema 85 %. Muid lisandeid kui fertiilsust taastava liini taimi ei tohi olla rohkem kui 2 %.
                                                            Minimaalset sordipuhtust kontrollitakse ametliku järelkontrollikatsega, kus kasutatakse sobivat osa proovidest.“;

                                    b)

                                    punkti 2 alapunkti A tabeli 1. veeru kolmandas reas olev kanne asendatakse järgmisega:
                                    „Avena sativa, Avena strigosa, Hordeum vulgare, Triticum aestivum subsp. aestivum, Triticum turgidum subsp. durum, Triticum aestivum subsp. spelta:“.

                        3)

                        III lisa tabelit muudetakse järgmiselt:

                                    i)

                                    esimese veeru kolmandas reas olev kanne asendatakse järgmisega:
                                    „Avena sativa, Avena strigosa, Hordeum vulgare, Triticum aestivum subsp. aestivum, Triticum turgidum subsp. durum, Triticum aestivum subsp. spelta, Secale cereale, xTriticosecale“;

                                    ii)

                                    esimese veeru kuuendas reas olev kanne asendatakse järgmisega:
                                    „Sorghum bicolor (L.) Moench subsp. bicolor“;

                                    iii)

                                    esimese veeru seitsmendas reas olev kanne asendatakse järgmisega:
                                    „Sorghum bicolor (L.) Moench subsp. drummondii (Steud.) de Wet ex Davidse“;

                                    iv)

                                    esimese veeru kaheksandas reas olev kanne asendatakse järgmisega:
                                    „Sorghum bicolor (L.) Moench subsp. bicolor x Sorghum bicolor (L.) Moench subsp. drummondii (Steud.) de Wet ex Davidse, hübriidid“.


title: Komisjoni delegeeritud direktiiv (EL) 2021/1716, 29. juuni 2021, millega muudetakse Euroopa Parlamendi ja nõukogu direktiivi 2014/47/EL seoses sõidukikategooriate tähiste muudatustega, mis tulenevad tüübikinnitusi käsitlevate õigusaktide muudatustest (EMPs kohaldatav tekst)

text:
                  27.9.2021

                  ET

                  Euroopa Liidu Teataja

                  L 342/45

         KOMISJONI DELEGEERITUD DIREKTIIV (EL) 2021/1716,
         29. juuni 2021,
         millega muudetakse Euroopa Parlamendi ja nõukogu direktiivi 2014/47/EL seoses sõidukikategooriate tähiste muudatustega, mis tulenevad tüübikinnitusi käsitlevate õigusaktide muudatustest
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 3. aprilli 2014. aasta direktiivi 2014/47/EL, milles käsitletakse liidus liiklevate ärilisel otstarbel kasutatavate sõidukite tehnokontrolli ja -ülevaatust ning millega tunnistatakse kehtetuks direktiiv 2000/30/EÜ, (1) eriti selle artiklit 21,
         ning arvestades järgmist:

                     (1)

                     Direktiivi 2014/47/EL kohaldatakse ärilisel otstarbel kasutatavate selliste sõidukite suhtes, mille valmistajakiirus ületab 25 km/h ning mis kuuluvad kõnealuse direktiivi artikli 2 lõikes 1 osutatud kategooriatesse. Need kategooriad määratakse kindlaks vastavalt Euroopa Parlamendi ja nõukogu direktiividele 2003/37/EÜ (2) ja 2007/46/EÜ (3).

                     (2)

                     Direktiivid 2003/37/EÜ ja 2007/46/EÜ tunnistati kehtetuks vastavalt määrusega (EL) nr 167/2013 (4) ning Euroopa Parlamendi ja nõukogu määrusega (EL) 2018/858 (5).

                     (3)

                     Võttes arvesse muudatusi sõidukikategooriate tähistes, mis tulenevad direktiivi 2003/37/EÜ kehtetuks tunnistamisest määrusega (EL) nr 167/2013, tuleks ajakohastada direktiivi 2014/47/EL artikli 2 lõikes 1 ja samuti IV lisa punktis 6 osutatud sõidukikategooriaid.

                     (4)

                     Seepärast tuleks direktiivi 2014/47/EL vastavalt muuta,

               ON VASTU VÕTNUD KÄESOLEVA DIREKTIIVI:

            Artikkel 1
            Direktiivi 2014/47/EL muudetakse järgmiselt.

                        (1)

                        Artiklit 2 muudetakse järgmiselt:

                                    a)

                                    lõiget 1 muudetakse järgmiselt:

                                                i)

                                                sissejuhatav osa asendatakse järgmisega:

                                                   „1.   Käesolevat direktiivi kohaldatakse selliste sõidukite suhtes, mille valmistajakiirus ületab 25 km/h ning mis kuuluvad järgmistesse kategooriatesse, nagu on määratletud Euroopa Parlamendi ja nõukogu määruses (EL) nr 167/2013 (*1) ning Euroopa Parlamendi ja nõukogu määruses (EL) 2018/858 (*2):

                                                   (*1)  Euroopa Parlamendi ja nõukogu 5. veebruari 2013. aasta määrus (EL) nr 167/2013 põllu- ja metsamajanduses kasutatavate sõidukite kinnituse ja turujärelevalve kohta (ELT L 60, 2.3.2013, lk 1)."

                                                   (*2)  Euroopa Parlamendi ja nõukogu 30. mai 2018. aasta määrus (EL) 2018/858 mootorsõidukite ja mootorsõidukite haagiste ning nende jaoks ette nähtud süsteemide, osade ja eraldi seadmestike tüübikinnituse ja turujärelevalve kohta, ning millega muudetakse määruseid (EÜ) nr 715/2007 ja (EÜ) nr 595/2009 ning tunnistatakse kehtetuks direktiiv 2007/46/EÜ (ELT L 151, 14.6.2018, lk 1).“;"

                                                ii)

                                                punkt d asendatakse järgmisega:

                                                            „d)

                                                            T1b-, T2b-, T3b-, T4.1b-, T4.2b- ja T4.3b-kategooria sõidukid, mida kasutatakse avalikel teedel peamiselt maanteetranspordiks ärilisel eesmärgil ja mille maksimaalne valmistajakiirus ületab 40 km/h.“;

                        (2)

                        IV lisa punkti 6 muudetakse järgmiselt:

                                    a)

                                    punktid g ja h asendatakse järgmisega:

                                                „g)

                                                T1b

                                                h)

                                                T2b“;

                                    b)

                                    lisatakse järgmised punktid i–m:

                                                „i)

                                                T3b

                                                j)

                                                T4.1b

                                                k)

                                                T4.2b

                                                l)

                                                T4.3b

                                                m)

                                                Muu sõidukikategooria:
                                                (täpsustada)“.

            Artikkel 2
            Ülevõtmine

               1.   Liikmesriigid võtavad üle ja avaldavad hiljemalt 27. septembril 2022 käesoleva direktiivi järgimiseks vajalikud õigus- ja haldusnormid. Nad edastavad kõnealuste normide teksti viivitamata komisjonile.
               Nad kohaldavad artikli 1 järgimiseks vajalikke meetmeid alates 27. septembrist 2022.
               Kui liikmesriigid need meetmed vastu võtavad, lisavad nad nende ametlikul avaldamisel nendesse või nende juurde viite käesolevale direktiivile. Sellise viitamise viisi näevad ette liikmesriigid.

               2.   Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti.

            Artikkel 3
            Jõustumine
            Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

            Artikkel 4
            Adressaadid
            Käesolev direktiiv on adresseeritud liikmesriikidele.

            Brüssel, 29. juuni 2021

                  Komisjoni nimel

                  president

               Ursula VON DER LEYEN

            (1)  ELT L 127, 29.4.2014, lk 134.

            (2)  Euroopa Parlamendi ja nõukogu 26. mai 2003. aasta direktiiv 2003/37/EÜ põllu- või metsamajanduslike traktorite, nende haagiste ja pukseeritavate vahetatavate masinate, ja nende masinate jaoks mõeldud süsteemide, nende osade ja eraldi seadmestike tüübikinnituse andmise kohta ja direktiivi 74/150/EMÜ kehtetuks tunnistamise kohta (ELT L 171, 9.7.2003, lk 1).

            (3)  Euroopa Parlamendi ja nõukogu 5. septembri 2007. aasta direktiiv 2007/46/EÜ, millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta (ELT L 263, 9.10.2007, lk 1).

            (4)  Euroopa Parlamendi ja nõukogu 5. veebruari 2013. aasta määrus (EL) nr 167/2013 põllu- ja metsamajanduses kasutatavate sõidukite kinnituse ja turujärelevalve kohta (ELT L 60, 2.3.2013, lk 1).

            (5)  Euroopa Parlamendi ja nõukogu 30. mai 2018. aasta määrus (EL) 2018/858 mootorsõidukite ja mootorsõidukite haagiste ning nende jaoks ette nähtud süsteemide, osade ja eraldi seadmestike tüübikinnituse ja turujärelevalve kohta, ning millega muudetakse määruseid (EÜ) nr 715/2007 ja (EÜ) nr 595/2009 ning tunnistatakse kehtetuks direktiiv 2007/46/EÜ (ELT L 151, 14.6.2018, lk 1).


title: Komisjoni delegeeritud direktiiv (EL) 2021/1717, 9. juuli 2021, millega muudetakse Euroopa Parlamendi ja nõukogu direktiivi 2014/45/EL seoses teatavate sõidukikategooriate tähistuste ajakohastamise ja eCall-süsteemi lisamisega kõnealuse direktiivi I ja III lisas esitatud kontrollitavate aspektide loetellu, meetodite, ülevaatuse mitteläbimise põhjuste ja puuduste hinnangu osas (EMPs kohaldatav tekst)

text:
                  27.9.2021

                  ET

                  Euroopa Liidu Teataja

                  L 342/48

         KOMISJONI DELEGEERITUD DIREKTIIV (EL) 2021/1717,
         9. juuli 2021,
         millega muudetakse Euroopa Parlamendi ja nõukogu direktiivi 2014/45/EL seoses teatavate sõidukikategooriate tähistuste ajakohastamise ja eCall-süsteemi lisamisega kõnealuse direktiivi I ja III lisas esitatud kontrollitavate aspektide loetellu, meetodite, ülevaatuse mitteläbimise põhjuste ja puuduste hinnangu osas
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 3. aprilli 2014. aasta direktiivi 2014/45/EL, milles käsitletakse mootorsõidukite ja nende haagiste korralist tehnoülevaatust ja millega tunnistatakse kehtetuks direktiiv 2009/40/EÜ, (1) eelkõige selle artiklit 17,
         ning arvestades järgmist:

                     (1)

                     Direktiivi 2014/45/EL kohaldatakse sõidukite suhtes, mille valmistajakiirus ületab 25 km/h ning mis kuuluvad kõnealuse direktiivi artikli 2 lõikes 1 osutatud kategooriatesse. Need kategooriad määratakse vastavalt Euroopa Parlamendi ja nõukogu direktiividele 2002/24/EÜ, (2) 2003/37/EÜ (3) ja 2007/46/EÜ (4).

                     (2)

                     Direktiivid 2002/24/EÜ, 2003/37/EÜ ja 2007/46/EÜ tunnistati kehtetuks vastavalt Euroopa Parlamendi ja nõukogu määrustega (EL) nr 168/2013 (5), (EL) nr 167/2013 (6) ja (EL) 2018/858 (7).

                     (3)

                     Võttes arvesse muudatusi sõidukikategooriate tähistes, mis tulenevad direktiivide 2002/24/EÜ ja 2003/37/EÜ kehtetuks tunnistamisest, tuleks ajakohastada direktiivis 2014/45/EL osutatud sõidukikategooriaid. Need muudatused ei mõjuta ülevaatuste ulatust ega sagedust.

                     (4)

                     Euroopa Parlamendi ja nõukogu määruses (EL) 2015/758 (8) on sätestatud kohustus varustada teatavad uued sõidukitüübid alaliselt hädaabinumbril 112 põhineva sõidukisisese eCall-süsteemiga alates 31. märtsist 2018.

                     (5)

                     Hädaabinumbril 112 põhinev sõidukisisene eCall-süsteem kui hädaabisüsteem peab olema võimalikult töökindel. Tuleks tagada miinimumteabe ning audiokõne ülekande täpsus ja kvaliteet ning hädaabinumbril 112 põhineva sõidukisisese eCall-süsteemi pikaealisuse ja vastupidavuse tagamiseks tuleks töötada välja ühtne kontrollirežiim. Seepärast tuleks eCall-süsteemi korralist tehnoülevaatust teha regulaarselt kooskõlas direktiiviga 2014/45/EL. Kõnealuse direktiivi I lisa tabelisse 3 tuleks lisada sellise ülevaatusega seotud uus punkt.

                     (6)

                     Seepärast tuleks direktiivi 2014/45/EL vastavalt muuta,

               ON VASTU VÕTNUD KÄESOLEVA DIREKTIIVI:

            Artikkel 1
            Direktiivi 2014/45/EL muudetakse järgmiselt.

                        (1)

                        Artiklit 2 muudetakse järgmiselt:

                                    a)

                                    lõiget 1 muudetakse järgmiselt:

                                                i)

                                                sissejuhatav osa asendatakse järgmisega:

                                                   „1.   Käesolevat direktiivi kohaldatakse selliste sõidukite suhtes, mille valmistajakiirus ületab 25 km/h ja mis kuuluvad järgmistesse direktiivides (EL) 167/2013 (*1), (EL) 168/2013 (*2) ja (EL) 2018/858 (*3) osutatud kategooriatesse:

                                                   (*1)  Euroopa Parlamendi ja nõukogu 5. veebruari 2013. aasta määrus (EL) nr 167/2013 põllu- ja metsamajanduses kasutatavate sõidukite kinnituse ja turujärelevalve kohta (ELT L 60, 2.3.2013, lk 1)."

                                                   (*2)  Euroopa Parlamendi ja nõukogu 15. jaanuari 2013. aasta määrus (EL) nr 168/2013 kahe-, kolme- ja neljarattaliste sõidukite kinnituse ja turujärelevalve kohta (ELT L 60, 2.3.2013, lk 52)."

                                                   (*3)  Euroopa Parlamendi ja nõukogu 30. mai 2018. aasta määrus (EL) 2018/858 mootorsõidukite ja mootorsõidukite haagiste ning nende jaoks ette nähtud süsteemide, osade ja eraldi seadmestike tüübikinnituse ja turujärelevalve kohta, ning millega muudetakse määruseid (EÜ) nr 715/2007 ja (EÜ) nr 595/2009 ning tunnistatakse kehtetuks direktiiv 2007/46/EÜ (ELT L 151, 14.6.2018, lk 1)“;"

                                                ii)

                                                kuues ja seitsmes taane asendatakse järgmistega:

                                                            „—

                                                            alates 1. jaanuarist 2022 kahe- või kolmerattalised sõidukid (sisepõlemismootoriga L3e-, L4e-, L5e- ja L7e-kategooria sõidukid silindrimahuga üle 125 cm3); — peamiselt avalikel teedel kasutatavad T1b-, T2b-, T3b-, T4.1b-, T4.2b- ja T4.3b-kategooria ratastraktorid, mille maksimaalne valmistajakiirus ületab 40 km/h.“;

                                    b)

                                    lõike 2 seitsmes taane asendatakse järgmisega:

                                                „—

                                                sisepõlemismootoriga L3e-, L4e-, L5e- ja L7e-kategooria sõidukid silindrimahuga üle 125 cm3, juhul kui liikmesriik on kehtestanud tulemuslikud alternatiivsed liiklusohutusmeetmed kahe- või kolmerattalistele sõidukitele, võttes arvesse viimase viie aasta asjaomast liiklusohutuse alast statistikat. Liikmesriigid teavitavad sellistest eranditest komisjoni.“;

                        (2)

                        artiklit 5 muudetakse järgmiselt:

                                    a)

                                    lõike 1 punkt c asendatakse järgmisega:

                                                „c)

                                                T1b-, T2b-, T3b-, T4.1b-, T4.2b- ja T4.3b-kategooria ratastraktorid, mida kasutatakse peamiselt avalikel teedel ärivedude eesmärgil: neli aastat pärast sõiduki esmast registreerimist ja seejärel iga kahe aasta järel.“;

                                    b)

                                    lõige 2 asendatakse järgmisega:

                                       „2.   Liikmesriigid kehtestavad asjakohased intervallid tehnoülevaatuse läbimiseks sisepõlemismootoriga L3e-, L4e-, L5e- ja L7e-kategooria sõidukitele silindrimahuga üle 125 cm3.“;

                        (3)

                        I ja III lisa muudetakse vastavalt käesoleva direktiivi lisale.

            Artikkel 2
            Ülevõtmine

               1.   Liikmesriigid võtavad vastu ja avaldavad hiljemalt 27. septembril 2022 käesoleva direktiivi järgimiseks vajalikud õigus- ja haldusnormid. Nad edastavad kõnealuste normide teksti viivitamata komisjonile.
               Liikmesriigid kohaldavad käesoleva direktiivi artikli 1 ja lisa punkti 2 järgimiseks vajalikke meetmeid alates 27. septembrist 2022.
               Nad kohaldavad käesoleva direktiivi lisa punkti 1 järgimiseks vajalikke meetmeid hiljemalt alates 20. maist 2023.
               Kui liikmesriigid need normid vastu võtavad, lisavad nad nende ametlikul avaldamisel nendesse või nende juurde viite käesolevale direktiivile. Sellise viitamise viisi näevad ette liikmesriigid.

               2.   Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti.

            Artikkel 3
            Jõustumine
            Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

            Artikkel 4
            Adressaadid
            Käesolev direktiiv on adresseeritud liikmesriikidele.

            Brüssel, 9. juuli 2021

                  Komisjoni nimel

                  president

               Ursula VON DER LEYEN

            (1)  Euroopa Parlamendi ja nõukogu 6. mai 2009. aasta direktiiv 2009/40/EÜ mootorsõidukite ja nende haagiste tehnoülevaatuse kohta (ELT L 141, 6.6.2009, lk 12).

            (2)  Euroopa Parlamendi ja nõukogu 18. märtsi 2002. aasta direktiiv 2002/24/EÜ kahe- või kolmerattaliste mootorsõidukite tüübikinnituse kohta, millega tunnistatakse kehtetuks nõukogu direktiiv 92/61/EMÜ (EÜT L 124, 9.5.2002, lk 1).

            (3)  Euroopa Parlamendi ja nõukogu 26. mai 2003. aasta direktiiv 2003/37/EÜ põllu- või metsamajanduslike traktorite, nende haagiste ja pukseeritavate vahetatavate masinate, ja nende masinate jaoks mõeldud süsteemide, nende osade ja eraldi seadmestike tüübikinnituse andmise kohta ja direktiivi 74/150/EMÜ kehtetuks tunnistamise kohta (ELT L 171, 9.7.2003, lk 1).

            (4)  Euroopa Parlamendi ja nõukogu 5. septembri 2007. aasta direktiiv 2007/46/EÜ, millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta (ELT L 263, 9.10.2007, lk 1).

            (5)  Euroopa Parlamendi ja nõukogu 15. jaanuari 2013. aasta määrus (EL) nr 168/2013 kahe-, kolme- ja neljarattaliste sõidukite kinnituse ja turujärelevalve kohta (ELT L 60, 2.3.2013, lk 52).

            (6)  Euroopa Parlamendi ja nõukogu 5. veebruari 2013. aasta määrus (EL) nr 167/2013 põllu- ja metsamajanduses kasutatavate sõidukite kinnituse ja turujärelevalve kohta (ELT L 60, 2.3.2013, lk 1).

            (7)  Euroopa Parlamendi ja nõukogu 30. mai 2018. aasta määrus (EL) 2018/858 mootorsõidukite ja mootorsõidukite haagiste ning nende jaoks ette nähtud süsteemide, osade ja eraldi seadmestike tüübikinnituse ja turujärelevalve kohta, ning millega muudetakse määruseid (EÜ) nr 715/2007 ja (EÜ) nr 595/2009 ning tunnistatakse kehtetuks direktiiv 2007/46/EÜ (ELT L 151, 14.6.2018, lk 1).

            (8)  Euroopa Parlamendi ja nõukogu 29. aprilli 2015. aasta määrus (EL) 2015/758, mis käsitleb hädaabinumbri 112 teenusel põhineva sõidukisisese eCall-süsteemi kasutuselevõtmisega seotud tüübikinnituse nõudeid ning millega muudetakse direktiivi 2007/46/EÜ (ELT L 123, 19.5.2015, lk 77).

            LISA
            I ja III lisa muudetakse järgmiselt.

                        (1)

                        I lisa 3. jao punktile 7 lisatakse järgmine alapunkt:

                                       Aspekt

                                       Meetod

                                       Tehnoülevaatuse mitteläbimise põhjused

                                       Puuduste hindamine

                                       Väheoluline

                                       Oluline

                                       Ohtlik

                                                „7.13

                                                eCall (kui see on paigaldatud, vastavalt ELi tüübikinnitust käsitlevatele õigusaktidele)

                                                7.13.1

                                                Paigaldus ja konfiguratsioon

                                    Visuaalne kontroll koos elektroonilise liidese kasutamisega, kui see on võimalik sõiduki tehniliste omaduste tõttu ja kui vajalikud andmed on kättesaadavad

                                                a)

                                                Süsteem või mõni komponent puudub

                                    X

                                                b)

                                                Tarkvara versioon on vale

                                    X

                                                c)

                                                Süsteemi kodeering on vale

                                    X

                                                7.13.2

                                                Seisund

                                    Visuaalne kontroll koos elektroonilise liidese kasutamisega, kui see on võimalik sõiduki tehniliste omaduste tõttu ja kui vajalikud andmed on kättesaadavad

                                                a)

                                                Süsteem või komponendid on kahjustunud

                                    X

                                                b)

                                                eCall-süsteemi rikkeindikaator näitab süsteemis tõrget

                                    X

                                                c)

                                                eCall-süsteemi elektroonilise juhtseadme rike

                                    X

                                                d)

                                                mobiilsideseadme rike

                                    X

                                                e)

                                                GPS-signaali rike

                                    X

                                                f)

                                                Audiokomponendid ei ole ühendatud

                                    X

                                                g)

                                                Toiteallikas ei ole ühendatud või piisavalt laetud

                                    X

                                                h)

                                                Süsteem näitab tõrget sõiduki elektroonilise liidese kaudu.

                                    X

                                                7.13.3

                                                Toimimine

                                    Visuaalne kontroll koos elektroonilise liidese kasutamisega, kui see on võimalik sõiduki tehniliste omaduste tõttu ja kui vajalikud andmed on kättesaadavad

                                                a)

                                                Miinimumteave (MSD) on vale

                                    X

                                                b)

                                                Audiokomponendid ei tööta nõuetekohaselt

                                    X“

                        (2)

                        III lisa I tabeli punkti 4 muudetakse järgmiselt:

                                    a)

                                    pealkiri asendatakse järgmisega:
                                    „N-kategooria sõidukitest tuletatud erisõidukid, T1b, T2b, T3b, T4.1b, T4.2b ja T4.3b“;

                                    b)

                                    viited T5-kategooria sõidukitele asendatakse viidetega järgmistele kategooriatele:
                                    „T1b, T2b, T3b, T4.1b, T4.2b ja T4.3b (P) ning T1b, T2b, T3b, T4.1b, T4.2b ja T4.3b (D)“.